Vermiste Centurion-man gevind | Maroela Media
Arne Pretorius. Foto: Facebook
Arné Pretorius, die jong man van Centurion wat Sondag spoorloos verdwyn het, is gevind.
Reinhardt Pretorius, Arné (26) se broer, het die nuus aan Maroela Media bevestig. "Hy is gevind en hy is oukei. Ons het nog nie enige besonderhede van wat presies gebeur het nie. Klink my hy is nou in die Kaap, daar in Tsitsikamma se wêreld," het hy gesê.
"Ons het reeds gereël dat 'n berader hom kontak om hom rustig en kalm te kry. My pa sal môre-oggend so vroeg as moontlik na hom toe vlieg om hom te kry en dan saam met hom terugry huis toe."
Reinhardt het gesê dit is nie duidelik wat tot Arné se verdwyning gelei het nie, maar het gesê Arné het uit sy eie weer met sy familie kontak gemaak. "Daar is nou maar baie trane en min woorde. As hy by die huis is, sal ons rustig met hom kan gesels. Vir nou is ons net ongelooflik verlig dat hy gevind is. Almal is maar baie emosioneel in die stadium. Die belangrikste vir ons nou is dat hy veilig is."
Maroela Media het vroeër berig Arné is die laaste keer gesien toe hy Sondag omstreeks 17:00 by sy ouers se huis in Centurion weg is. Hy sou van daar teruggegaan het na sy broer se huis waar hy woon, ook in Centurion, maar het nooit daar aangekom nie.
Reinhardt het vroeër aan Maroela Media gesê Arné het hom Sondagaand net na 19:00 'n SMS gestuur om hom in te lig dat hy by hul ouers gaan oornag. "Hy het in die SMS gesê hy is jammer hy laat weet so laat, maar hy het besluit om sommer by ons ouers se huis oor te slaap en hy sal my die volgende dag sien. Ek was dus nie bekommerd nie, want ek het aanvaar hy slaap net daar oor," het Reinhardt gesê.
Volgens Reinhardt het hulle later vasgestel Arné het omstreeks 17:25 al die geld in sy bankrekening by 'n kitsbank by Eldo Village Mall in Saxby-weg onttrek. Sy motor is ook op die beeldmateriaal van 'n veiligheidskamera by 'n nabygeleë vulstasie opgemerk.
Arné het homself ook Sondagoggend van sy werk se WhatsApp-groep verwyder en die middag homself heeltemal van WhatsApp af verwyder.
Nadat Arné Maandag by die polisie as vermis aangemeld is en 'n volskaalse soektog na hom van stapel gestuur is, is een van sy twee selfone se sein in die Kroonstad-omgewing waargeneem. Dit is nog nie duidelik hoe sy selfoon in dié omgewing opgeëindig het nie.
'Kaper' doodgeskiet, nog een vas
Prys die Here hy is veilig
Ek is bly die jongman is veilig. Almal is deesdae onder ontsettende druk. Ek bid en hoop vir sy volkome heelwording.
ten minste vra die gesin nie nou dat hulle privaatheid gerespekteer word nie. sterkte aan almal. dank aan die Vader.
Ek ken nie die jongman nie maar ek het saam gebid vir sy veiligheid. Dank die HERE dat hy nie nog 'n riller statistiek geword het nie. Ek is SO bly hy's veilig. Ek hoop hy vind vrede en dat dit met hom goed sal gaan.